**Ulkoministeriön kansalaisjärjestöille ja kunnille (avustuksen saaja) kehitysyhteistyöhön myöntämän hanketuen käytön tarkastus**

***Ohje tarkastuksen suorittavalle tilintarkastajalle***

**Avustuksen saajan velvollisuus teettää hankkeen tarkastus**

Hankkeiden toteuttaminen on aina avustuksen saajan omalla vastuulla ja sen on vastattava saamansa valtionavustuksen käytöstä valtionavustuspäätöksen ja ulkoministeriön myöntämien valtionavustusten käyttöä koskevien yleisehtojen ja hanketuen lisäehtojen, niitä täydentävän hanketuen ohjeistuksen sekä ja valtionavustuksia koskevien säännösten (Valtionavustuslaki 688/2001) mukaisesti.

Hanketuen lisäehtojen mukaan avustuksen saajan on raportoitava vuosittain ministeriön ohjeistuksen mukaisesti ohjelmansa edellisen kalenterivuoden toiminnasta ja varainkäytöstä. Vuosiraportin avulla ulkoministeriön kansalaisyhteiskuntayksikkö haluaa varmistua siitä, että hankkeen edistyminen ja varainkäyttö vastaavat valtionavustuspäätöstä sekä valtionavustushakemuksen hyväksyttyä hankesuunnitelmaa, ja että valtionavustuksen ehtoja ja sitä koskevaa ohjeistusta ja säännöksiä on noudatettu.

Vuosiraporttiin kohdistuu tarkastusvelvollisuus. Tarkastuksen suorittavan tilintarkastajan on annettava tarkastusraportti, jossa on raportoitu raporttimallissa mainittujen erikseen sovittujen (soveltuvien) toimenpiteiden perusteella tehdyt havainnot. Tarkastusraportti liitetään vuosiraporttiin, jonka avustuksen saaja toimittaa ulkoministeriölle. Hankkeen edistymisestä riippumatta avustuksen saajan tulee aina toimittaa vuosiraportti liitteineen ministeriölle määräaikaan mennessä. Vähintään yhden hanketta tarkastavan tilintarkastajan on oltava auktorisoitu KHT-, HT- tai JHT-tilintarkastaja tai tilintarkastusyhteisö riippumatta siitä, onko avustuksen saajan valittava tilintarkastaja tilintarkastus- tai yhteisölainsäädännön perusteella.

**Tarkastuksen sisältö ja kohde**

Tarkastus suoritetaan erikseen sovittuja toimenpiteitä koskevissa toimeksiannoissa sovellettavan kansainvälisen liitännäispalvelustandardin ISRS 4400 mukaisesti ottaen huomioon valtionavustuspäätöksessä mainitut ehdot. Tilintarkastajan on noudatettava hyvää tilintarkastustapaa tehtävää suorittaessaan. Suoritettavat tarkastustoimenpiteet on lueteltu raporttimallissa.

Avustuksen saajan tilintarkastajan raportti perustuu avustuksen saajan oman kirjanpidon tarkastukseen (avustuksen saajan Suomessa syntyneet hankekulut sekä hankkeen kohdemaan yhteistyökumppanille lähetetyt varat ja niiden käytön takaisinraportointi). Vastaavasti hankkeen kohdemaan yhteistyökumppanin tilintarkastajan raportti perustuu kohdemaassa kirjattuihin kuluihin ja kohdemaan yhteistyökumppanin laatimaan kustannustilitykseen. Avustuksen saajan tilintarkastajan tehtäviin sisältyy myös toimenpiteitä, jotka liittyvät kohdemaissa suoritettavaan tarkastukseen.

**Hankkeen kohdemaassa syntyneiden kulujen tarkastus**

Mikäli paikalliskulujen kirjanpito tapahtuu kohdemaassa osana paikallisen kumppanin kirjanpitoa, tulee näiden kulujen tarkastus suorittaa paikan päällä. Avustuksen saajan vastuulla on huolehtia siitä, että hankkeen kohdemaassa suoritetaan valtionavustukseen liittyvien ehtojen mukainen tilintarkastus. Hankkeen kohdemaan tilintarkastajan on annettava erillinen raportti kohdemaassa kirjatuista kuluista ja kohdemaan paikallisen kumppanin laatimasta tilityksestä. Hankkeen kohdemaan tilintarkastajan tulee lähettää raportti suoraan avustuksen saajalle joko kopiona tai alkuperäisenä. Avustuksen saajan on liitettävä kopio kohdemaan tilintarkastajan raportista ulkoministeriölle toimitettavaan vuosiraporttiin.

Jos paikalliskulujen kirjanpito ja tarkastus tehdään kohdemaassa, avustuksen saajan on varmistuttava siitä, että käytettävä tilintarkastaja vastaa maan viranomaisten edellyttämiä vaatimuksia. Selkeintä on käyttää hankkeen tarkastukseen kohdemaassa auktorisoitua tilintarkastajaa tai johonkin tunnettuun kansainväliseen tilintarkastusketjuun kuuluvaa tilintarkastajaa.

Avustuksen saajan tilintarkastajan tulee tarkastaa, että kohdemaista on saatu tilintarkastusraportit sekä käydä nämä raportit läpi tilintarkastajan raporttimallissa tarkemmin kuvatulla tavalla.

Tämän tarkastusohjeen liitteenä on toimeksiantokirjepohja ja raporttimalli. Kohdemaan tilintarkastajalle on oma tarkastusohje, toimeksiantokirjepohja ja raporttimalli. ISRS 4400 mukaisen raportin ei ole tarkoitus olla ns. vakiomuotoinen, vaan jokaisen tilintarkastajan tulee joka tapauksessa muokata raporttia vastaamaan suoritettuja tarkastustoimenpiteitä ja niiden perusteella tehtyjä havaintoja.